### | | | | --- | --- | | | | | --- | | **Byråd** 30. oktober 2018 Sagsnr. 710-2018-25075 Dok.nr. 710-2018-395258 Sagsbehandler DPMBDM | | 161.                Udmøntning af pulje til en værdig ældrepleje 2019 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til udmøntning af
puljen til en værdig ældrepleje for 2019.

Med finansloven for 2016 blev det aftalt, at kommunerne i
hver byrådsperiode skal vedtage en værdighedspolitik. Byrådet godkendte
Favrskov Kommunes værdighedspolitik for denne valgperiode i maj 2018.

Der blev i 2016 afsat 1 mia. kr. til at understøtte
værdighedspolitikkerne i de enkelte kommuner. For at få frigjort kommunens
andel af værdighedsmilliarden skal der senest 1. november hvert år indsendes en
redegørelse til Sundheds- og Ældreministeriet for den påtænkte anvendelse af
midlerne i det efterfølgende år. Fra 2020 vil midlerne blive tilført kommunerne
som en del af bloktilskuddet.

[adresse] andel af værdighedsmilliarden i 2018 er
7,9 mio. kr. Beløbet for 2019 er endnu ikke udmeldt, men det forventes at ligge
på niveau med beløbet for 2018.

**VURDERING**

Social og Sundhed vurderer, at
det med få ændringer er hensigtsmæssigt at lade den nuværende fordeling af
puljemidlerne fortsætte i 2019.

Der har i 2018 været afsat
500.000 kr. til øget selvbestemmelse via udbredelse af
velfærdsteknologiske løsninger med et frisættende sigte. Midlerne har været
anvendt til en medarbejder, der støtter borgere og medarbejdere i at udvælge og
anvende nye teknologiske løsninger. Der foreslås ikke midler fra
værdighedspuljen afsat til denne indsats i 2019. Indsatsen vil i stedet blive
finansieret af ”Puljen til styrket kvalitet i Ældreplejen” på 750.000 kr., der
tidligere har været anvendt til indkøb og afprøvning af nye teknologier,
eksempelvis robotlåse, skylle-/tørretoiletter m.v. Det tidligere afsatte beløb
på 500.000 kr. foreslås i stedet tilført indsatsen på ernæringsområdet, hvor
der i 2018 var afsat 872.000 kr.

Puljemidlerne foreslås i 2019
anvendt på følgende måde:

· Der afsættes 1 mio. kr. til sygepleje.
Beløbet har i 2018 været anvendt til at sikre borgerne en hurtig udredning og
indsats, så en forværring af borgernes helbredsmæssige tilstand undgås. Desuden
har det været muligt, i samarbejde med borgerens praktiserende læge, at udføre
flere behandlinger i borgerens hjem, så hospitals- og ambulatoriebesøg ikke var
nødvendige.

· Der afsættes 832.000 kr. til
understøttelse af en værdig død. Specielt er der fokus på at imødekomme
borgeres ønske om at dø hjemme. Midlerne fordeles mellem den palliative indsats
(sygepleje til døende) og den terminale pleje (personlig pleje og praktisk
hjælp til døende). Beløbet har i 2018 sikret, at alle borgere, der har ønsket
det, har kunnet forblive i eget hjem til det sidste. Midlerne er dels blevet
anvendt til sygeplejersker med specialviden på området, og dels til at sikre,
at den daglige hjælp i hjemmet har et omfang, så borger og pårørende aflastes i
den sidste tid.

· Der afsættes 3,658 mio. kr. til
rehabilitering, tværfaglighed og sammenhæng i plejen. Midlerne anvendes til
personlig pleje og praktisk hjælp med henblik på at fastholde det nuværende
serviceniveau. Der er fokus på at iværksatte rehabiliteringstiltag, der kan
bidrage til at øge borgernes livskvalitet og selvbestemmelse. Beløbet har i 2018 været medvirkende til at sikre, at
borgerne kan støttes yderligere i at leve et værdigt liv baseret på egne valg.

· Der afsættes 1,372 mio. kr. til
styrkelse af ernæringsindsatsen over for den enkelte borger. Heraf foreslås
anvendt 320.000 kr. til at fastholde nedsættelsen af taksten for de
hjemmeboende borgeres madservice. I 2018 blev borgerens pris for en hovedret
med udbringning nedsat fra 53 kr. til 49 kr., og prisen for en hovedret uden
udbringning nedsat fra 47 kr. til 43 kr. Det vurderes, at prisen har betydning
for, om borgerne vælger et varieret og ernæringsrigtigt måltid. Der afsættes
desuden 550.000 kr. til ernæringsscreening, så borgerne kan få rådgivning om
den daglige kost og mulige diæter, fx småtspisende borgere eller borgere med
synkebesvær. Endelig afsættes 500.000 kr. til, at der løbende kan afholdes
specielle arrangementer omkring mad og madlavning i de enkelte klynger på plejecentrene.
Det kan blandt andet være arrangementer, der tager udgangspunkt i råvarer, der
er særlige for årstiden, og som inddrager beboerne i madlavningen i det omfang,
de ønsker.

· Der afsættes 1 mio. kr. til at øge beboernes
livskvalitet på plejecentrene med supplerende aktiviteter på centrene. Midlerne
afsættes med baggrund i Budget 2016-2019, hvor det blev aftalt, at der skulle
anvendes 800.000 kr. til ergoterapeutiske indsatser på plejecentrene, hvis
ældreområdet blev tildelt flere midler via finansloven. Beløbet er i 2018
anvendt til at sikre, at beboerne har oplevet aktiviteter og fællesskab i
dagligdagen, ikke mindst i eftermiddags- og aftentimerne. Indsatserne, der har
været varetaget af ergoterapeuter og aktivitetsmedarbejdere, har været udført
med et rehabiliterende sigte.

Som følge af ny lovgivning er
der indføjet et nyt afsnit i værdighedspolitikken om indsatsen for pårørende.
Det foreslås ikke at afsætte midler til denne indsats i 2019, idet der allerede
er iværksat en lang række indsatser på området, fx aflastning til pårørende til
borgere med demenssygdom ved oprettelse af ekstra daghjemspladser, aftenåbning
i daghjem samt rådgivning og pårørendegrupper.

Ældrerådet er kommet med
høringssvar til forslaget om udmøntning af puljen 21. september 2018. Høringssvaret er vedlagt som bilag. Af
Ældrerådets høringssvar fremgår, at rådet kan tilslutte sig den valgte
fordeling af puljen, og at de finder det positivt, at der fortsat fokuseres på
det nære sundhedsvæsen.

**ØKONOMI**

Redegørelsen for anvendelsen af midlerne i 2019 tager
udgangspunkt i [adresse] andel af værdighedsmilliarden i 2018. Et
eventuelt forhøjet beløb vil blive fordelt forholdsmæssigt på de forskellige
initiativer, som er beskrevet ovenfor.

Social og Sundhed foreslår, at midlerne anvendes i henhold
til nedenstående tabel.

|  |  |
| --- | --- |
| **Indsats** | **(1.000 kr.)** |
| Det nære sundhedsvæsen – sygepleje | 1.040 |
| Understøttelse af en værdig død | 832 |
| Rehabilitering, tværfaglighed og sammenhæng i plejen | 3.658 |
| Styrkelse af ernæringsindsatsen overfor den enkelte borger | 1.372 |
| Aktiviteter på plejecentrene | 1.006 |
| **I alt** | **7.908** |

**INDDRAGELSE**

Forslaget om udmøntning af puljen har været i høring hos
Ældrerådet.

**INDSTILLING**

Direktøren for Social og Sundhed indstiller til Byrådet:

1.    At forslag til fordelingen af puljen til en værdig ældrepleje i 2019
godkendes.

**BESLUTNING**

***Social- og Sundhedsudvalget, 2. oktober 2018:***

Fraværende:Agnes Dahl

Indstilles godkendt.

***Økonomiudvalget, 23. oktober 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Høringssvar Ældrerådet | 710-2018-240331 |